Tamedyazt d tin yettilin di tudert-nneɣ yal ass, di tmetti, ladɣa di tmetti taqbaylit, teqqen mliḥ ɣer umezruy, xas akken zikk s timawit i tella imi di tallit-nni werɛad i d-tekcim tira ɣer tmurt-nneɣ, tella-d kan seg yimi ɣer umeẓẓuɣ. Kra n wayen ara yeḍrun deg tudert n wemdan, ad d-ilal usefru ara d-yawin awal fell-as, imi amedyaz isenfalay-d tiktiwin-is s wudem n usefru. Teḍḥa-d tmedyazt d aɣmis n tudert, deg-s tettmeslay-d ɣef iḥulfan n wemdan, ama d lfarḥ neɣ d lqarḥ, ama di temẓẓi neɣ di temɣar. Deg-s ireṣṣa wayen ttidiren d wayen sɛeddayen yemdanen.